1. ปัจจัยความเสี่ยง

ปัจจัยความเสี่ยงของธุรกิจศูนย์การค้า ธุรกิจโรงแรม และการท่องเที่ยว

ผลกระทบต่อธุรกิจศูนย์การค้า ธุรกิจโรงแรมและการท่องเที่ยว จะมาจากปัจจัยภายนอก อาทิเช่น
การขาดเสถียรภาพทางการเมืองในประเทศ สถานการณ์ความรุนแรงในภาคใต้
การเกิดภัยธรรมชาติ ตลอดจนถึงสภาวะเศรษฐกิจทั้งภายในและภายนอกประเทศ
ซึ่งมีผลต่อจำนวนนักท่องเที่ยวทั้งชาวไทย และชาวต่างชาติ อย่างไรก็ตาม
ปัจจัยดังกล่าวเป็นปัจจัยภายนอกที่บริษัทไม่สามารถควบคุมได้
ดังนั้นบริษัทจึงต้องมีการวางแผนด้านกลยุทธ์และด้านการตลาดเพื่อให้สอดคล้องกับสถานการณ์ต่างๆ
อยู่ตลอดเวลา

ปัจจัยความเสี่ยงของธุรกิจพัฒนาอสังหาริมทรัพย์

1) ความเสี่ยงจากผลกระทบของปัญหาสินเชื่ออสังหาริมทรัพย์ด้อยคุณภาพของประเทศสหรัฐอเมริกา

ในช่วงที่ผ่านมาได้เกิดปัญหาวิกฤตสินเชื่ออสังหาริมทรัพย์ด้อยคุณภาพของประเทศสหรัฐอเมริกา
(Subprime Crisis)
ซึ่งส่งผลกระทบต่อการลงทุนในภาคธุรกิจอสังหาริมทรัพย์ในแถบเอเชียโดยเริ่มมีแนวโน้มชะลอตัวอย่างชัดเจน

อย่างไรก็ตาม PST
ได้มีการศึกษาความเป็นไปได้ในการลงทุนสำหรับการขยายโครงการอย่างต่อเนื่องทุกครั้ง
และมีการพิจารณาถึงกลุ่มลูกค้าเป้าหมายเป็นหลัก
โดยเน้นกลุ่มลูกค้าที่มีความต้องการที่อยู่อาศัยที่เป็นสัดส่วน
หรือต้องการบ้านที่มีทัศนียภาพสวยงามหลังที่สองสำหรับการพักผ่อน ดังนั้น
ปัญหาวิกฤตซับไพร์มที่เกิดขึ้นจึงไม่ได้ส่งผลกระทบในการขยายโครงการที่อยู่อาศัยของ PST
เนื่องจากลูกค้าของ PST
ส่วนมากจะมีความสามารถในการชำระราคาโดยไม่ต้องใช้สินเชื่อจากสถาบันการเงินแต่อย่างใด

2) ความเสี่ยงจากข้อจำกัดและมาตรการของภาครัฐ

เนื่องจากการที่ภาครัฐออกกฎหมายจำกัดสิทธิการถือครองที่ดินและสิ่งปลูกสร้างของชาวต่างชาติ
ดังนั้น เพื่อลดความเสี่ยงในเรื่องดังกล่าว PST ได้ใช้วิธีการดังต่อไปนี้

- สำหรับลูกค้าชาวต่างชาติ PST ใช้วิธีขายสิทธิการเช่าในลักษณะสัญญาเช่าระยะยาว 30 ปี
ลูกค้าสามารถต่ออายุสิทธิการเช่าได้ ทั้งนี้ อายุสิทธิการเช่ารวมทั้งสิ้นไม่เกิน 90 ปี

- กรณีลูกค้าชาวต่างชาติที่มีคู่สมรสเป็นสัญชาติไทย
ลูกค้ามีสิทธิในการเลือกซื้อในลักษณะโอนกรรมสิทธิ์ที่ดินพร้อมสิ่งปลูกสร้างให้กับคู่สมรส
หรือดำเนินการในลักษณะสัญญาเช่าระยะยาวก็ได้

3) ความเสี่ยงจากการผันผวนของราคาวัสดุก่อสร้างและการขาดแคลนแรงงานผู้รับเหมา

ในระยะที่ผ่านมาภาวะเงินเฟ้อที่เกิดขึ้นในประเทศไทย และความผันผวนของภาวะปัจจัยภายนอก
อาทิเช่น ราคาน้ำมัน ราคาเหล็ก ทำให้วัสดุก่อสร้างมีการปรับตัวสูงขึ้น
ส่งผลกระทบต่อต้นทุนการก่อสร้างของแต่ละโครงการของ PST ที่เพิ่มขึ้น
และกระทบไปถึงการปรับขึ้นของราคาขายบ้านในแต่ละโครงการของ PST

นอกจากนั้นความต้องการแรงงานจากการพัฒนาโครงการใหม่ ๆ ของผู้ประกอบการภาคเอกชน
และโครงการต่างๆ ของรัฐบาลมีมากขึ้น แต่ผู้รับเหมาก่อสร้างไม่เพียงพอกับความต้องการในตลาด
โดยผู้ประกอบการธุรกิจพัฒนาอสังหาริมทรัพย์ส่วนมากจะว่าจ้างผู้รับเหมาก่อสร้างให้ดำเนินการก่อสร้างทั้งโครงการจนแล้วเสร็จ
ซึ่งผู้รับเหมาดังกล่าวจะทำการว่าจ้างผู้รับเหมารายย่อย
หรือผู้รับเหมาก่อสร้างที่มีความชำนาญเฉพาะด้านเพื่อดำเนินการก่อสร้างแทน
ปัจจัยดังกล่าวอาจส่งผลให้เกิดภาวะขาดแคลนผู้รับเหมาที่มีความชำนาญเพื่อเข้าดำเนินงานก่อสร้างในโครงการของผู้ประกอบการพัฒนาอสังหาริมทรัพย์
และเนื่องจาก PST ไม่มีผู้รับเหมาก่อสร้างของบริษัทเอง
ทำให้ต้องพึ่งพาผู้รับเหมาก่อสร้างในการพัฒนาอสังหาริมทรัพย์แต่ละโครงการ
ซึ่งหากผู้รับเหมาก่อสร้างไม่สามารถดำเนินงานให้เป็นไปตามที่กำหนดไว้จะส่งผลให้ PST
ไม่สามารถส่งมอบสิ่งปลูกสร้างให้แก่ผู้ซื้อตามกำหนดเวลาที่ตกลงกันได้ แม้ว่าที่ผ่านมา PST
จะยังไมมีปัญหาในเรื่องของการส่งมอบงานก่อสร้างล่าช้าก็ตาม

อย่างไรก็ตาม PST ได้มีมาตรการเพื่อลดผลกระทบจากความเสี่ยงดังกล่าว
โดยดำเนินการดังต่อไปนี้

- จัดประมูลงานก่อสร้างเพื่อคัดเลือกผู้รับเหมาโดยวิธีจัดประกวดราคาและการใช้ Turnkey
Construction Contract ซึ่งจะทำให้สามารถดูแลต้นทุนค่าก่อสร้างให้อยู่ในงบประมาณได้

- ในการว่าจ้างผู้รับเหมาก่อสร้าง PST จะคัดเลือกผู้รับเหมาก่อสร้างที่มีประวัติการทำงานที่ดี
มีระยะเวลาการก่อสร้างและราคาที่ดี
และมีการกำหนดค่าปรับกรณีก่อสร้างไม่ทันตามกำหนดเวลาในสัญญาจ้างเหมาก่อสร้าง

- ติดต่อซื้อวัสดุก่อสร้างบางรายการกับผู้ผลิตรายใหญ่โดยตรง
ในลักษณะการตกลงราคาสินค้าล่วงหน้า และจ่ายชำระราคาสินค้าเมื่อมีการเบิกใช้

- PST ได้จัดทำคู่มือมาตรฐานการก่อสร้างบ้านและมีการจัดอบรมให้ความรู้แก่ผู้รับเหมาก่อสร้าง
รวมทั้งบุคลากรของ PST ไปพร้อม ๆ กัน

4) ความเสี่ยงจากการแข่งขัน

เนื่องจากมีปัจจัยภายนอกต่างๆ ที่ส่งผลกระทบต่อเศรษฐกิจของประเทศ อาทิเช่น
ราคาน้ำมันที่ปรับตัวสูงขึ้น การขาดเสถียรภาพทางการเมือง เป็นต้น ทำให้กำลังซื้อของลูกค้าลดลง
ส่งผลให้ลูกค้าชะลอการตัดสินใจในการซื้ออสังหาริมทรัพย์
จากเหตุผลดังกล่าวทำให้มีจำนวนบ้านที่เป็นอุปทานส่วนเกินในตลาดอสังหาริมทรัพย์จำนวนมาก
อย่างไรก็ตาม PST เน้นการพัฒนาที่พักอาศัยในบริเวณรอบสนามกอล์ฟ ซึ่งมีทัศนียภาพสวยงาม
ทำให้โครงการมีลักษณะ และจุดขายที่แตกต่างจากผู้ประกอบการอื่นๆ ทั้งนี้ PST มีการวางกลยุทธ์
และแผนการตลาดเพื่อแข่งขันในด้านราคาและการส่งเสริมการขายในรูปแบบต่างๆ
และมีการปรับปรุงคุณภาพ และรูปแบบของโครงการอย่างสม่ำเสมอ
รวมถึงสร้างความน่าเชื่อถือให้กับลูกค้าให้มากยิ่งขึ้น เพื่อรักษาความสามารถในการแข่งขันไว้

ปัจจัยความเสี่ยงของธุรกิจสนามกอล์ฟ

การดำเนินธุรกิจสนามกอล์ฟ เดอะ ล็อค ปาล์ม กอล์ฟ คอร์ส และ สนามกอล์ฟ เดอะ เรด
เมาเทิน กอล์ฟ คอร์ส ของ บริษัท เอ็ม บี เค รีสอร์ท จำกัด (มหาชน) (“MBK-R.”) ตั้งอยู่ที่
อำเภอกะทู้ จังหวัดภูเก็ต จะได้รับผลกระทบในช่วงฤดูฝน
คือประมาณเดือนพฤษภาคมถึงเดือนตุลาคมของทุกปี ซึ่งจะเป็นช่วง Low Season
ที่ทำให้รายได้จากการให้บริการสนามกอล์ฟน้อยกว่าในช่วงฤดูร้อน อย่างไรก็ตาม
เพื่อลดผลกระทบดังกล่าวในช่วงฤดูฝน MBK-R จึงได้จัดให้มีมาตรการรองรับ ดังต่อไปนี้

  - จัดให้มีการส่งเสริมการขายในลักษณะ Monthly Member

  - เสนอค่ากรีนฟีในราคาพิเศษโดยจัดเป็น Package ร่วมกับโรงแรมในจังหวัดภูเก็ต
  และร่วมมือกับการท่องเที่ยวแห่งประเทศไทย สมาคมโรงแรม
  และสมาคมธุรกิจการท่องเที่ยวของจังหวัดภูเก็ต เพื่อดึงดูดนักท่องเที่ยว
  และนักเล่นกอล์ฟจากเอเชีย และออสเตรเลีย ให้เข้ามาท่องเที่ยวที่จังหวัดภูเก็ตในช่วง Low
  Season ให้มากขึ้น

ปัจจัยความเสี่ยงของธุรกิจข้าว

1) ความเสี่ยงจากราคาวัตถุดิบ

เนื่องจากข้าวเปลือกเป็นผลผลิตทางการเกษตร ซึ่งมีราคาผันผวนขึ้นลงตามความต้องการส่งออก
และตามฤดูกาล รวมถึงการแทรกแซงด้วยการรับจำนำจากภาครัฐตามภาวะต่างๆ
อีกทั้งการเปลี่ยนแปลงของอุปสงค์ อุปทานในประเทศและในตลาดโลก บริษัท ปทุมไรซมิล แอนด์
แกรนารี จำกัด (มหาชน) (“PRG”)
ได้ตระหนักถึงความเสี่ยงจึงมีการดำเนินการเพื่อลดความเสี่ยงด้านราคาข้าวเปลือก ดังต่อไปนี้

1. PRG มีไซโลบรรจุข้าวเปลือกขนาดใหญ่จำนวน 70,000 ตัน
ทำให้สามารถเก็บสะสมข้าวเปลือกที่มีราคาถูกในฤดูกาลได้

2 PRG มีเครื่องอบข้าวที่ทันสมัย
สามารถอบข้าวเปลือกต้นฤดูกาลและข้าวเปลือกนาปรังที่เก็บเกี่ยวระหว่างปีที่มีความชื้นสูงได้

3. PRG สามารถบ่มข้าวเปลือกใหม่เป็นข้าวเปลือกเก่าได้ในระยะเวลาอันสั้น
ทำให้ไม่ต้องเก็บข้าวเปลือกใหม่เป็นเวลานาน เพื่อรอให้เป็นข้าวเก่า

2) ความเสี่ยงจากการเปลี่ยนแปลงราคาขาย

จากค่านิยมของผู้บริโภคคนไทยบางส่วนที่หันมาบริโภคข้าวสารบรรจุถุงแทนข้าวสารบรรจุกระสอบ
เพราะหาซื้อสะดวก และสะอาดกว่าข้าวสารบรรจุกระสอบ อย่างไรก็ตาม
ข้อด้อยของข้าวสารบรรจุถุงคือ มีการพิมพ์ราคาหน้าถุงไว้ชัดเจน แม้ว่าจะไม่มีการควบคุมราคา
แต่การปรับราคาก็ต้องแจ้งให้กรมการค้าภายในทราบล่วงหน้า
ทำให้การปรับราคาของข้าวสารบรรจุถุงไม่รวดเร็วเท่าข้าวสารบรรจุกระสอบ ดังนั้น
หากราคาข้าวสารบรรจุกระสอบมีการปรับลดราคาลงอย่างรวดเร็ว
ก็จะทำให้ผู้บริโภคหันไปซื้อข้าวสารบรรจุกระสอบแทนข้าวสารบรรจุถุง
และอาจส่งผลให้ยอดขายข้าวสารบรรจุถุงลดลง

อย่างไรก็ตาม เพื่อเป็นการลดความเสี่ยงด้านราคาและปริมาณ PRG
จึงมีการวางแผนการขายและส่งเสริมการขายด้านต่างๆ ให้สอดคล้องกับสภาวะตลาดอย่างต่อเนื่อง
เช่น การให้ส่วนลดแก่ร้านค้าต่างๆ
การกระจายคลังสินค้ารอบเมืองเพื่อความสะดวกในการขนส่งให้ร้านค้า
การโฆษณาและประชาสัมพันธ์เพื่อเสริมภาพพจน์ของ “ข้าวมาบุญครอง” เป็นต้น
นอกจากนี้ยังได้ผลิตและจัดจำหน่าย “ข้าวมาบุญครอง” ในรูปแบบของข้าวสารบรรจุกระสอบ ทำให้
PRG สามารถตอบสนองทุกความต้องการของกลุ่มผู้บริโภคในตลาดของข้าวสารได้

3) ความเสี่ยงจากการส่งออก

PRG มีนโยบายที่จะส่งออกข้าวสารให้แก่ผู้ซื้อในต่างประเทศมากขึ้น โดยมีสัญญาซื้อขายที่แน่นอน
ดังนั้น
เพื่อป้องกันความเสี่ยงที่เกิดจากการไม่ได้รับเงินค่าขายสินค้าและความเสี่ยงจากความผันผวนของราคาข้าว
PRG จะตกลงราคาก็ต่อเมื่อ PRG มีวัตถุดิบอย่างเพียงพอแล้วเท่านั้น และกำหนดให้ผู้ซื้อต้องเปิด
Letter of Credit กับธนาคารขนาดใหญ่ที่น่าเชื่อถือ
และในปีที่ผ่านมาได้มีการทำสัญญาซื้อขายเงินตราต่างประเทศล่วงหน้า (Forward contract)
หลังจากได้รับคำสั่งซื้อเพื่อเป็นการป้องกันความเสี่ยงจากความผันผวนของค่าเงินบาท